钦定古今图书集成/明伦汇编/人事典/第083卷 > 春秋繁露 > 《郊语》
## 钦定古今图书集成/明伦汇编/人事典/第083卷 > 春秋繁露 > 《郊语》

“人之言，酝去烟鸱，羽去昧慈，石取铁颈，金取火，蚕珥
丝于室而弦绝于堂；禾寔于野而粟缺于仓；芜夷生
于燕，橘枳死于荆。”此十物者，皆奇而怪，非人所意也。
夫非人所意，然而既以有之矣。或者吉凶祸福，利不
利之所从生，无有奇怪，非人所意如是者乎？此等可
畏也。孔子曰：“君子有三畏：畏天命，畏大人，畏圣人”之
言，彼岂无伤害于人，如孔子徒畏之哉？以此见天之
不可不畏敬，犹主上之不可不谨事。不谨事主，其祸
来至显；不畏敬天，其殃来至暗。暗者不见其端，若自
然也，故曰“堂堂如天殃。”言不必立校，默而无声，潜而
无形也。由是观之，天殃与上罚所以别者，暗与显耳。
不然，其来逮人，殆无以异。孔子同之，俱言可畏也。天
地神明之心，与人事成败之真，固莫之能见也，唯圣
人能见之。圣人者，见人之所不见者也，故圣人之言
亦可畏也。